Кровазьмяшэньне

**Кровазьмяшэ́ньне** (інцэ́ст;  — нячысты) — плоцевая сувязь між блізкімі кроўнымі родзічамі (бацькамі і дзецьмі, братамі і сёстрамі).

Чым бліжэй кроўная роднасьць бацькоў, тым больш слабае цялесна і непаўнавартаснае душэўна іх патомства. Прыроджаныя хібы і разумовая адсталасьць адзначаюцца 5-кратна часьцей (20%) пры кровазьмяшэньні, чым у звычайным шлюбе (3—4%). Таму ў большасьці краінаў сьвету кроўныя шлюбы і кровазьмяшэньне забараняюцца.

## Заканадаўства
У большасьці краінаў сьвету кровазьмяшэньне забараняецца з клопату пра будучае патомства. Кодэкс Рэспублікі Беларусь аб шлюбе і сям’і 1999 году зьмяшчае артыкул 19 «Перашкоды да заключэньня шлюбу», паводле якога «Не дапускаецца заключэньне шлюбу: ... між родзічамі па прамой узыходнай і сыходнай лініі, між паўнароднымі і непаўнароднымі братамі і сёстрамі, а таксама між усынаўляльнікамі і ўсыноўленымі».

Пагатоў на 2013 год у заканадаўстве 4-х краінаў Заходняй Эўропы (Гішпанія, Нідэрлянды, Партугалія і Францыя) адсутнічала пакараньне за крозьмяшэньне. У Швэцыі законам дапускаўся шлюб з родным бацькам.

## У Бібліі
У 27-м разьдзеле 5-й кнігі прарока Майсея «Паўтораны Закон», кніга Старога Запавету Бібліі, згадваецца праклён кровазьмяшэньня:

«20 Пракляты, хто ляжа з жонкаю бацькі свайго, бо ён адкрыў край вопраткі бацькі свайго! І ўвесь народ скажа: амін. ...

22 Пракляты, хто ляжа зь сястрою сваёю, з дачкою бацькі свайго, альбо з дачкою маці сваёй! І ўвесь народ скажа: амін.

23 Пракляты, хто ляжа зь цешчаю сваёю! І ўвесь народ скажа: амін».

Але, у 19-м разьдзеле кнігі Быцьцё, вершы 30-38, кніга Старога Запавету Бібліі, згадваецца, што дзьве дачкі мелі плоцевыя сувязі (зьдзейсьнілі кровазьмяшэньне) са сваім бацькам Лотам зь Сігора:

«30 І выйшаў Лот зь Сігора, і пачаў жыць у гары, і зь ім дзьве дачкі ягоныя, бо ён баяўся жыць у Сігоры. І жыў у пячоры, і зь ім дзьве дачкі ягоныя.

31 І сказала старэйшая малодшай: бацька наш стары, і няма чалавека на зямлі, каб увайшоў да нас паводле звычаю ўсёй зямлі;

32 дык вось апоім бацьку нашага віном, і перасьпім зь ім, і адновім ад бацькі нашага племя.

33 І апаілі бацьку свайго віном у тую ноч; і ўвайшла старэйшая і спала з бацькам сваім; а ён ня ведаў, калі яна легла і калі ўстала.

34 На другі дзень старэйшая сказала малодшай: вось, я спала ўчора з бацькам маім; апоім яго віном і гэтае ночы; і ты ўвайдзі, сьпі зь ім, і адновім ад бацькі нашага племя.

35 І апаілі бацьку свайго віном і гэтае ночы; і ўвайшла малодшая і спала зь ім; і ён ня ведаў, калі яна легла і калі ўстала.

36 І зацяжарыліся абедзьве дачкі Лотавыя ад бацькі свайго;

37 і нарадзіла старэйшая сына і дала яму імя: Мааў. Ён бацька Маавіцянаў дагэтуль.

38 І малодшая таксама нарадзіла сына і дала яму імя Бэн-Амі. Ён бацька Аманіцянаў дагэтуль.».

## Гісторыя і міты
У славянскай традыцыі фіксуюцца архаічныя легенды пра інцэст як адпачаткова дапушчальную зьяву. У «мітычным часе» гэта датычыцца шлюбаў першапродкаў, якія былі адзінай парай на зямлі і ня мелі выбару. Прыкладам, брат і сястра Яма і Ямі ў вэдыйскай міталёгіі, альбо калі сытуацыя паўтараецца пасьля сусьветнай катастрофы, тады працяг роду людзкога залежыць ад інцэсту. У легендзе людзі пайшлі ад Адама з Эвай, г. зн. іх першыя нашчадкі былі братамі і сёстрамі. Так людзей стала надта шмат, і Бог у імкненьні абмежаваць такі бурны рост насельніцтва забараніў шлюбы да трэцяга калена. Звычаёвае права забараняла шлюб і між хроснымі бацькамі — кумамі, а таксама між іхнымі дзецьмі:

«У пачатку сьвету жылі сабе сваякі са сваякамі, родныя сёстры з братамі, дочкі з бацькамі ці маці з сынамі, кумы з кумамі і ня зналі, што гэта грэх. Тады Бог пачаў пераўтвараць іх у камяні. Раз ехалі кум з кумою з хросту і захацелі ўчыніць грэх і тут жа сталі камянямі. З таго часу пачалі людзі Бога слухаць і сталі жаніцца з чужакамі».

У народных «біблейскіх» легендах з грэхам мешаніны крыві зьвязваецца і такая Божая кара як патоп.

У старабеларускіх павер’ях, караю за мешаніну крыві становяцца розныя стыхійныя бедзтвы — град, паводка, засуха. Гэтаксама частыя і паказаньні на тое, што ў выніку інцэсту нараджаюцца ведзьмы, упыры, ваўкалакі. З гэтым зьвязваліся і розныя калецтвы, хваробы.

## Крыніцы

## Вонкавыя спасылкі
* Інцэст у беларускай традыцыі

Катэгорыя:Сэкс
Катэгорыя:Злачынствы
Катэгорыя:Злоўжываньне